PMIndiaData/PMIndiaSum huggingface dataset:
பிரதமர், டிஜிட்டல் இந்தியா வாரம் 2022 –ஐ காந்தி நகரில் தொடங்கி வைத்தார்

பிரதமர் திரு நரேந்திர மோடி, டிஜிட்டல் இந்தியா வாரம் 2022-ஐ காந்தி நகரில் இன்று தொடங்கி வைத்தார். புதிய இந்தியாவுக்கான தொழில்நுட்பத்தை உருவாக்குதல் என்ற தலைப்பில் இது நடைபெறுகிறது. இந்த நிகழ்ச்சியின் போது பல்வேறு டிஜிட்டல் முன்னெடுப்புகளையும் அவர் தொடங்கி வைத்தார். இந்த நிகழ்ச்சியில் பேசிய அவர், கடந்த எட்டு ஆண்டுகளுக்கு முன்பு தொடங்கப்பட்ட டிஜிட்டல் இந்தியா இயக்கம், பெரிய அளவில் விரிவாக்கம் பெற்றுள்ளது தமக்கு மகிழ்ச்சியளிப்பதாக கூறினார். நான்காவது தொழிற்புரட்சியில் உலகிற்கு இந்தியா வழிகாட்டுவதாக பெருமையுடன் நாம் கூறமுடியும் என்று தெரிவித்தார். இதில் குஜராத் மாநிலம் முன்னணியில் உள்ளதாக பிரதமர் பாராட்டினார். பிறப்பு சான்றிதழ் பெறுவது, ரசீது தொகை செலுத்துதல், நியாயவிலைக் கடை, மாணவர் சேர்க்கை, தேர்வு முடிவுகள் மற்றும் வங்கிப் பரிவர்த்தனைகள் போன்றவற்றை காகிதத்தின் மூலம் மேற்கொள்வதிலிருந்து விடுபட்டு ஆன் லைன் மூலம் மேற்கொள்வதற்கு தற்போது எளிமைப்படுத்தப்பட்டுள்ளதாக பிரதமர் கூறினார். தற்போது இந்த சேவைகள் சாதாரண மக்களும் மிகவும் எளிதில் அணுகக்கூடியதாக மாற்றப்பட்டுள்ளன என்றும் அவர் குறிப்பிட்டார். நேரடிப் பணப்பரிமாற்றத் திட்டத்தின் கீழ் கடந்த எட்டு ஆண்டுகளில் 23 லட்சம் கோடி ரூபாய்க்கு மேல் பயனாளர்களின் வங்கி கணக்கிற்கு நேரடியாக அனுப்பப்பட்டுள்ளதாக பிரதமர் தெரிவித்தார். கொரோனா தொற்று காலத்தில் டிஜிட்டல் தொழில்நுட்பம் மிகவும் பயனுள்ளதாக இருந்தது என்று அவர் கூறினார். ஒரே நாடு, ஒரே குடும்ப அட்டை மூலம் 80 கோடிக்கும் மேற்பட்டவர்களுக்கு இலவச ரேஷன் பொருட்கள் வழங்கப்பட்டுள்ளதாகவும் அவர் தெரிவித்தார். உலகின் மிகப்பெரிய சிறந்த கொவிட் தடுப்பூசி இயக்கத்தை நாம் நடத்தி வருவதாக அவர் கூறினார். கோவின் இணையதளம் மூலம் 200 கோடி தடுப்பூசிகள் செலுத்தப்பட்டு சான்றிதழ்கள் அளிக்கப்பட்டுள்ளதாக கூறினார். அடுத்த 3-4 ஆண்டுகளில் 300 பில்லியன் டாலர் மதிப்பிற்குமேல் மின்னணு பொருட்களை உற்பத்தி செய்யும் வகையில் இந்தியா இலக்கை நிர்ணயித்து செயல்பட்டு வருகிறது என்றும் பிரதமர் தெரிவித்தார். மேலும் விவரங்களுக்கு இந்த ஆங்கில செய்திக்குறிப்பை காணவும்: https://pib.gov.in/PressReleasePage.aspx?PRID=1839175
எய்ம்ஸ் மருத்துவமனை திட்டங்களுக்கு பிரதமர் அடிக்கல்

புதுதில்லி, அகில இந்திய மருத்துவ அறிவியல் நிறுவனத்திற்கு (எய்ம்ஸ்) பிரதமர் திரு. நரேந்திர மோடி வரும் ஜூன் 29ம் தேதி வருகை தருகிறார். அங்கு மூப்பியல் தேசிய மையத்துக்கான அடிக்கல்லை அவர் நாட்டுகிறார். இது வயது முதிர்ந்தோருக்கு நேரும் அனைத்துவிதமான உடல்உபாதைகளுக்கும் தீர்வு வழங்கக் கூடிய பல் நோக்கு சிறப்பு மருத்துவ மையமாக திகழும். இது 200 படுக்கைகள் கொண்டதாக இருக்கும். அதே தினம் சஃப்தர் ஜங் மருத்துவமனையில் 555 படுக்கைகளுடன் அதி நவீன சிறப்பு மருத்துவப் பிரிவையும் (Super Speciality Block) 500 படுக்கைகள் கொண்ட புதிய அவசர சிகிச்சைப் பிரிவையும் (Emergency Block) பிரதமர் திறந்து வைக்கிறார். எய்ம்ஸ் மருத்துவமனையில் 300 படுக்கைகள் கொண்ட ஓய்வில்லத்தையும் (PowerGrid Vishram Sadan) பிரதமர் திறந்து வைக்கிறார். இவற்றுடன் அன்ஸாரி நகர், எய்ம்ஸ் மற்றும் அவசர சிகிச்சை மையத்துக்கும் இடையில் சுரங்கவழி வாகனப் பாதையையும் பிரதமர் திறந்து வைக்கிறார்.
இந்தியாவிற்கும் எத்தியோப்பியாவிற்கும் இடையே தகவல், தொடர்பு மற்றும் ஊடகத் துறைகளில் ஒத்துழைப்பிற்கான ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை கூட்டம் இந்தியாவிற்கும் எத்தியோப்பியாவிற்கும் இடையே “செய்தி, தொடர்பு மற்றும் ஊடகத் துறைகளில் ஒத்துழைப்பு” தொடர்பான ஒப்பந்தம் செய்து கொள்ள தனது ஒப்புதலை வழங்கியது. இந்த இரு நாடுகளிடையே உள்ளடங்கிய வளர்ச்சிக்கான தகவல்களை பரப்பவும், அதன் வீச்சை அதிகரிக்கவும் செய்தி, தொடர்பு மற்றும் ஊடகம் ஆகியவற்றின் வளர்ந்து வரும் வலிமையை முழுமையாகப் பயன்படுத்திக் கொள்வதை இது நோக்கமாகக் கொண்டுள்ளது. பரிமாற்ற திட்டங்களின் மூலம் இரு நாட்டு மக்களுக்கு இடையேயான தொடர்பையும் இது அதிகரிக்கும். செய்தி, தொடர்பு மற்றும் ஊடகம் ஆகிய துறைகளில் சிறந்த செயல்பாடுகள், புதிய கண்டுபிடிப்புகள் ஆகியவற்றை இந்த இருநாடுகளும் பங்கிட்டுக் கொள்வதற்கான வாய்ப்பையும் இது வழங்கும். இந்த இரு நாட்டு மக்களுக்கும் மேலும் அதிகமான வாய்ப்புகளை வழங்கவும், பொதுவான பொறுப்புணர்வை உருவாக்கவும் வானொலி, அச்சு ஊடகம், தொலைக்காட்சி, சமூக ஊடகம் போன்ற வெகுஜன ஊடக கருவிகளின் மூலம் ஒத்துழைப்பை ஊக்குவிக்க இந்த ஒப்பந்தம் வகை செய்கிறது. நிறுவனக் கட்டமைப்பின் மூலம் இரு நாடுகளுக்குமிடையே தூதுக் குழுக்கள், நபர்கள் ஆகியோரை பரிமாறிக் கொள்ள இந்த ஒப்பந்தம் வழிவகுப்பதோடு, ஒவ்வொருவரின் சிறந்த செயல்பாடுகளிலிருந்து கற்றுக் கொள்வது, சமநிலை, உள்வாங்கிக் கொள்வது ஆகியவற்றுக்கான வாய்ப்புகளையும் அவர்களுக்கு வழங்கும்.
கிறிஸ்துமஸ் பண்டிகையையொட்டி நாட்டு மக்களுக்கு பிரதமர் வாழ்த்த

கிறிஸ்துமஸ் பண்டிகையையொட்டி நாட்டு மக்களுக்கு பிரதமர் திரு நரேந்திர மோடி வாழ்த்துகளை தெரிவித்துக் கொண்டுள்ளார். கிறிஸ்துமஸ் வாழ்த்துகள்! இயேசு கிறிஸ்துவின் வாழ்க்கை மற்றும் போதனைகளை நாம் நினைவில் கொள்வோம் , கொண்டாடுவோம். அமைதி, ஒற்றுமை & கருணை என்ற அவருடைய போதனைகள் நம் அனைவருக்கும் உத்வேகம் அளிக்கின்றன” என்று பிரதமர் கூறியுள்ளார்.
பிரதம மந்திரி விவசாய நீர்ப்பாசனத் திட்டத்தின் முன்னேற்றம் குறித்து பிரதமர் ஆய்வு

பிரதமர் திரு. நரேந்திர மோடி அவர்கள், இன்று மத்திய அரசின் முன்னோடி பாசனத் திட்டமான, பிரதம மந்திரி விவசாய நீர்ப்பாசனத் திட்டத்தின் முன்னேற்றம் குறித்து ஆய்வு செய்தார். இக்கூட்டத்தில் சம்பந்தப்பட்ட பல்வேறு அமைச்சகங்களை சேர்ந்த அலுவலர்கள் தவிரவும், பிரதமர் அலுவலகம் மற்றும் நிதி ஆயோக் சேர்ந்த அலுவலர்களும் பங்கேற்றனர். 99 முதன்மை பாசனத் திட்டங்களில், 5.22 லட்சம் ஹெக்டேர் நிலங்கள் பாசனம் பெறும் வகையிலான 21 திட்டங்கள், ஜூன், 2017-க்குள் நிறைவேற்றப்படும். மகராஷ்டிரா, மத்திய பிரதேசம் மற்றும் ஒடிசா ஆகிய மாநிலங்களில் உள்ள கூடுதல் 45 முன்னுரிமைத் திட்டங்கள், நல்ல நிலையில் முன்னேற்றம் அடைந்துள்ளதுடன், குறிப்பிட்டகாலக் கெடுவிற்குள் அவை நிறைவேற்றப்படும். வரவிருக்கின்ற இத்திட்டங்களில் அலுவலர்கள், சொட்டுநீர் மற்றும் நுண்ணிய பாசனத்திற்கு அதிக கவனம் செலுத்த வேண்டும் என பிரதமர் வலியுறுத்தினார். இத்திட்டங்களினால் பயன்பெறும் நிலங்களில், திறமையான பயிர் விளைவிக்கும் முறைகள் மற்றும் நீர் பயன்பாட்டு முறைகள் குறித்து பல்வேறு அரசுத் துறைகள், விவசாய அறிவியல் மையங்கள் மற்றும் விவசாய பல்கலைக்கழங்கள் ஆகியவை ஒருங்கிணைந்து செயல்பட அவர் கேட்டுக் கொண்டார். அலுவலர்கள், பிரதம மந்திரி விவசாய பாசனத் திட்டத்தில் விரிவான மற்றும் முழுமையான பார்வையுடன் செயல்பட வேண்டும் என பிரதமர் அறிவுறுத்தினார். பாசனத் திட்டங்களின் முன்னேற்றத்தை கண்காணிப்பதற்காக, வான் செயலிகள் உள்ளிட்ட, நவீனமாக கிடைக்கக்கூடிய தொழில்நுட்பங்களை பயன்படுத்தவும் அவர், கேட்டுக் கொண்டார்.
வெளிநாடுகளுடன் இளைஞர் பரிமாற்றத் திட்டங்கள் குறித்த புரிந்துணர்வு ஒப்பந்தம்

பஹ்ரைன், குவைத், நேபாளம், தென்கொரியா, இலங்கை, வியட்நாம் மற்றும் BRICS நாடுகள் ஆகியவற்றுடன் இளைஞர் பரிமாற்றத் திட்டங்களை ஏற்பாடு செய்வது குறித்த புரிந்துணர்வு ஒப்பந்தம் பற்றி பிரதமர் திரு நரேந்திர மோடி தலைமையிலான மத்திய அமைச்சரவைக் கூட்டத்தில் இன்று எடுத்துரைக்கப்பட்டது. சர்வதேச இளைஞர் பரிமாற்றத் திட்டங்கள் பல்வேறு நாடுகளின் இளைஞர்களிடையே கருத்துக்கள் மற்றும் அறநெறிகள் குறித்த கருத்துப் பரிமாற்றத்தை ஊக்குவிக்கின்றன: இளைஞர்களிடையே சர்வதேச தொலைநோக்கை உருவாக்கவும் உதவுகின்றன. மேலும் மக்களுக்கிடையிலான தொடர்புகள் மூலம் இந்தப் பரிமாற்றத் திட்டங்கள் அமைதி, புரிந்துணர்வு ஆகியவற்றை வளர்த்து நாடுகளிடையே நட்புடன் கூடிய உறவுகளை வலுப்படுத்துகின்றன.
மகாராஷ்டிரா வார்தாவை சேர்ந்த சமவாய்ப்பற்ற மாணவர்கள் பிரதமருடன் சந்திப்பு

மகாராஷ்டிரா வார்தாவை சேர்ந்த சமவாய்ப்பற்ற மாணவர்கள் பிரதமர் திரு நரேந்திர மோடியை இன்று புது தில்லியில் சந்தித்தனர். கனவு நனவாகும் என்ற பொருளில் சேவை அமைப்பு ஒன்று ஏற்பாடு செய்து இருந்த சுற்றுலா பயணத்திற்காக இந்த மாணவர்கள் தில்லி வந்தனர். பணத்தாலின்றி பரிமாற்றம் குறித்து ஊழியர்களுக்கு பயிற்சி பிரதமர்.
இந்தியா – பிரேசில் இடையே நிலவியல் மற்றும் கனிமவளத் துறையில் ஒத்துழைப்புக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியாவின் கனிமவள அமைச்சகத்தின் இந்திய புவியியல் ஆய்வு நிறுவனத்திற்கும், பிரேசில் நாட்டின் கனிமவளம் மற்றும் எரிசக்தி அமைச்சகத்தின் பிரேசில் புவியியல் ஆய்வு நிறுவனத்திற்கும் இடையே கையெழுத்திடப்பட்ட நிலவியல் மற்றும் கனிமவளத் துறையில் ஒத்துழைப்புக்கான புரிந்துணர்வு ஒப்பந்தத்திற்கு ஒப்புதல் வழங்கப்பட்டது. இந்தியாவின் கனிமவள அமைச்சகத்தின் இந்திய புவியியல் ஆய்வு நிறுவனத்திற்கும், பிரேசில் நாட்டின் கனிமவளம் மற்றும் எரிசக்தி அமைச்சகத்தின் பிரேசில் புவியியல் ஆய்வு நிறுவனத்திற்கும் இடையே நிலவியல் மற்றும் கனிமவளத் துறையில் ஒத்துழைப்புக்கான நிறுவன ரீதியிலான வழிமுறைகளை இந்த புரிந்துணர்வு ஒப்பந்தம் வழங்கும்.
வளர்ச்சிக்கும் வேலைவாய்ப்புக்கும் முக்கியத்துவம் அளிக்கப்படும் – பிரதமர் மோடி

வளர்ச்சி வேலைவாய்புக்கு முக்கியத்துவம் அளிக்கப்படும் என்று பிரதமர் திரு. நரேந்திர மோடி தெரிவித்துள்ளார். பிளாக் ராக் இந்தியா முதலீட்டாளர் கூட்டத்தின் பங்கேற்பாளர்களுக்கு விருந்து அளித்து பேசியபோது பிரதமர் இதைத் தெரிவித்தார். பிரதமர் மேலும் தெரிவித்ததாவது:- அரசின் செயல்முறை, வெளிப்படை தன்மை, வரி விதிப்பு ஆகிய துறைகளில் உலகளவில் இந்தியா தனி இடம் பிடக்க வேண்டும் என்பதை நான் முக்கியமாக கருதுகிறேன். உலகளவில் இந்தியாவின் மேல் உள்ள ஆர்வம் அதிகரித்து வருகிறது. நாம் அதற்கான பொறுப்பை ஏற்க வேண்டும். இளைஞர்களுக்கு வேலைவாய்ப்புகளை உருவாக்க உள்கட்டமைப்பு வளர்ச்சி சிறந்த வழியாகும். உள்கட்டமைப்பில் விரிவாக்கமும் புதுப்பித்தலும் அவசியமாகும். ரயில்வே பொருளாதார வளர்ச்சியை ஊக்குவிக்கும் சக்தியாக மாறலாம். 2022க்குள் அனைவருக்கும் வீட்டு வசதி திட்டமும் பொருளாதாரத்திற்கு பெரிய ஊக்குவிப்பாக இருக்கும். இந்தியாவின் தேவை மட்டுமின்றி உலக தேவையையும் பூர்த்தி செய்யும் வகையில் அரசு திறன் மேம்பாட்டில் கவனம் செலுத்தி வருகிறது. இந்தியாவில் உலக தரம் வாய்ந்த கல்வி முறை இருக்க வேண்டும். வேலை வாய்ப்பு உருவாக்குபவர்கள் மற்றும் வேலை தேடுபவர்கள் மீது கவனம் செலுத்தும் வகையில் திறன் வளர்ச்சித் திட்டங்கள் இந்தியாவில் இருக்க வேண்டும். வளர்ச்சிக்கு வழிவகுக்கும் நியாமான, கணிக்க கூடிய, திடமான வரி முறையிலும் பொருளாதார திட்டங்களிலும் நான் நம்பிக்கை கொண்டுள்ளேன் என்று பிரதமர் தெரிவித்துள்ளார். இந்திய முதலீட்டாளர்கள் சந்திப்பில் 21 முக்கிய முதலீட்டாளர்கள் கலந்துக் கொண்டனர். சொத்து மேலாளர்கள், காப்பீட்டாளர்கள், ஓய்வூதிய நிதி, அதிகாரப்பூர்வமான நிறுவனங்கள் ஆகியவை நிறுவன முதலீட்டாளர்கள் பட்டியலில் அடங்கும். இந்திய முதலீட்டாளர்கள் மாநாட்டை ஏற்பாடு செய்திருந்த பிளாக் ராக்கின் தலைமை நிர்வாக அதிகாரி மற்றும் தலைவர் திரு. லாரன்ஸ்சையும் மத்திய நிதி அமைச்சகத்தையையும் பிரதமர் பாராட்டினார். இந்த விருந்தில் மத்திய அமைச்சர்கள் திரு. அருண் ஜேட்லி, திரு. நிதின் கட்காரி, திரு. சுரேஷ் பிரபு, திரு. தர்மேந்திர பிரதான், திரு. பியூஷ் கோயல், திரு. ஜெயந்த் சின்ஹா ஆகியோர் கலந்துகொண்டனர்.
தேசிய மனநல மறுவாழ்வு நிறுவனத்தை போபாலில் ஏற்படுத்துவதற்கு அமைச்சரவை ஒப்புதல்

போபாலில் தேசிய மனநல மறுவாழ்வு நிறுவனத்தை (என் ஐ எம் எச் ஆர்) ஒரு சங்கமாக ஏற்படுத்த பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்தது. இந்த நிறுவனம் 1860 ஆம் ஆண்டின் சங்கங்கள் பதிவு சட்டத்தின் கீழ் மத்திய மாற்றுத்திறனாளிகளுக்கு அதிகாரமளித்தல் துறையின் கட்டுப்பாட்டில் அமைக்கப்படும். இந்தத் திட்டத்திற்கு முதல் மூன்று ஆண்டுகளுக்கு மதிப்பீடு செய்யப்பட்ட மொத்தச் செலவீனம் ரூ.179.54 கோடி. இந்த மதிப்பீட்டில் ஒருமுறை செலவினமான ரூ.128.54 கோடியும், ஆண்டுதோறும் ஏற்படும் செலவீனமாக ரூ.51 கோடியும் அடங்கும். இந்த நிறுவனத்திற்கு 3 இணைச் செயலாளர்கள் நிலையிலான பதவிகளை உருவாக்கவும் மத்திய அமைச்சரவை ஒப்புதல் அளித்தது. இவற்றில் ஒரு பதவி இடம் நிறுவனத்தின் இயக்குநர், இதர இரண்டு பதவி இடங்கள் பேராசிரியர்களுக்கானவை. என் ஐ எம் எச் ஆர்-ன் முக்கிய நோக்கங்கள் மனநலம் பாதித்த நபர்களுக்கு மறுவாழ்வுச் சேவைகளை வழங்குதல், மனநல மறுவாழ்வுத்துறையில் திறன் மேம்பாடு, மனநல மறுவாழ்வுக் கொள்கை வகுப்பு மற்றும் ஆராய்ச்சி மேற்கொள்ளுதல் ஆகியன ஆகும். இந்த நிறுவனத்தில் ஒன்பது துறைகள் / மையங்கள் அமைந்திருக்கும். இந்த நிறுவனம் பட்டயம், சான்றிதழ், பட்டப்படிப்பு, பட்டமேற்படிப்பு, எம் ஃபில் பட்டம், ஆகியவற்றை வழங்கும் 12 வகை மனநல மறுவாழ்வு பாடங்களை பயிற்றுவிக்கும். ஐந்து ஆண்டுகளில் பல்வேறு பாட வகுப்புகளில் மாணவர்கள் சேர்க்கை 400-ஆக இருக்கும் என எதிர்பார்க்கப்படுகிறது. இந்த நிறுவனத்தை அமைக்க மத்தியபிரதேச அரசு போபாலில் ஐந்து ஏக்கர் நிலத்தை ஒதுக்கி உள்ளது. இந்த இடத்தில் 3 ஆண்டுகளில் இரண்டு கட்டங்களாக இந்த நிறுவனம் உருவாக்கப்படும். இரண்டு ஆண்டுகளில் சிவில் மற்றும் மின்சாரப் பணிகள் நிறைவடையும். அதே காலத்தில் கட்டடங்கள் அமைக்கப்படும் போது இந்த நிறுவனங்கள் போபாலில் தகுதி உள்ள வாடகைக் கட்டடத்தில் செயல்பட்டு சான்றிதழ் மற்றும் பட்டயப் படிப்புகளை நடத்தும். மேலும் வெளி நோயாளிகள் சார்ந்த சேவைகளும் வழங்கப்படும். இதனையடுத்து இந்த நிறுவனம் மனநோய் பாதித்த அனைத்து நபர்களுக்குமான முழுமையான மறுவாழ்வு சேவைகளை வழங்கும். மேலும் பட்டமேற்படிப்பு மற்றும் எம் ஃபில் பாடங்களையும் நடத்தும். என் ஐ எம் எச் ஆர் மனநல மறுவாழ்வுத்துறையில் நாட்டிலேயே முதலாவது நிறுவனமாக இருக்கும். மனநல மறுவாழ்வுத் துறையில் திறன் மேம்பாட்டு நடவடிக்கைகளை பொருத்தவரை இது மீச்சிறப்பு நிறுவனமாக செயல்படும். மனநலம் பாதித்தவர்களின் திறம்பட்ட மறுவாழ்வுக்கான சிறந்த மாதிரிகளை உருவாக்குவதில் அரசுக்கு இந்த நிறுவனம் உதவும். ——
பிரபல தெலுங்கு திரைப்பட பாடலாசிரியர் சிறிவெண்ணெலா சீதாராம சாஸ்திரியின் மறைவுக்கு பிரதமர் இரங்கல்

பிரபல தெலுங்கு திரைப்பட பாடலாசிரியரும் பத்மஸ்ரீ விருது பெற்றவருமான சிறிவெண்ணெலா சீதாராம சாஸ்திரியின் மறைவுக்கு பிரதமர் திரு நரேந்திர மோடி ஆழ்ந்த இரங்கலை தெரிவித்துள்ளார். “தலைசிறந்த பாடலாசிரியர் சிறிவெண்ணெல சீதாராம சாஸ்திரியின் மறைவு வருத்தமளிக்கிறது. கவிதைகளில் அவருக்கு இருக்கும் ஆற்றலையும் பன்முகத்தன்மையையும் அவரது பல படைப்புகளில் காணலாம். தெலுங்கு மொழியை பிரபலப்படுத்த பல முயற்சிகளை அவர் மேற்கொண்டுள்ளார். அவரது குடும்பத்தினருக்கும், நண்பர்களுக்கும் எனது அனுதாபங்கள். ஓம் சாந்தி”, என்று பிரதமர் தமது டுவிட்டரில் கூறியுள்ளார்.
பேறுகால இறப்பு விகிதம் குறிப்பிடத்தக்க அளவு குறைந்திருப்பதற்கு பிரதமர் பாராட்டு

பேறு கால தாய், சேய் இறப்பு விகிதம் 2014-16-ல் ஒரு லட்சத்துக்கு 130-ஆக இருந்த நிலையில் 2018-20-ல் ஒரு லட்சத்துக்கு 97-ஆக குறைந்துள்ளதற்கு பிரதமர் திரு நரேந்திர மோடி பாராட்டுத் தெரிவித்துள்ளார். மகளிருக்கு அதிகாரமளித்தல் தொடர்பான அனைத்து அம்சங்களும் மிகவும் வலுவாக இருப்பதாக பிரதமர் கூறியுள்ளார். மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியாவின் ட்விட்டர் பதிவை மேற்கோள் காட்டி, பிரதமர் வெளியிட்டுள்ள பதிவில் கூறியிருப்பதாவது: "இது மிகவும் ஊக்கமளிக்கும் வகையில் உள்ளது. இந்த மாற்றத்தைக் கண்டு மகிழ்ச்சி அடைகிறேன். மகளிருக்கு அதிகாரமளித்தல் தொடர்பான அனைத்து அம்சங்களையும் மேம்படுத்துவதற்கு மிகவும் முக்கியத்துவம் அளித்து, நமது செயல்பாடுகள் வலுவாக உள்ளன" என்று பிரதமர் கூறியுள்ளார்.
வயது வந்தவர்களில் 75%_க்கும் மேற்பட்டோர் முழுமையாக தடுப்பூசி செலுத்திக் கொண்டிருப்பது பற்றி பிரதமர் மகிழ்ச்சி

வயது வந்தவர்களில் 75%_க்கும் மேற்பட்டோர் முழுமையாக தடுப்பூசி செலுத்திக் கொண்டிருப்பது பற்றி பிரதமர் திரு நரேந்திர மோடி மகிழ்ச்சி தெரிவித்துள்ளார். மத்திய சுகாதாரம் மற்றும் குடும்பநலத் துறை அமைச்சர் டாக்டர் மன்சுக் மாண்டவியாவின் டுவிட்டரையடுத்து பிரதமர் கூறியிருப்பதாவது; ‘’ வயது வந்த 75 சதவீதத்திற்கும் அதிகமானோர் முழுமையாக தடுப்பூசி செலுத்திக் கொண்டிருக்கின்றனர். இந்த முக்கியமான சாதனைக்காக நமது குடிமக்களுக்கு வாழ்த்துக்கள். நமது தடுப்பூசி இயக்கத்தை வெற்றிகரமாக மாற்றிய அனைவர் குறித்தும் பெருமிதம் கொள்கிறேன். ‘’
மத்திய பிரதேசத்தின் பெட்டூலில் ஏற்பட்ட விபத்தில் உயிரிழந்தோருக்கு பிரதமர் இரங்கல் தெரிவித்துள்ளார்

மத்திய பிரதேசத்தின் பெட்டூலில் ஏற்பட்ட விபத்தில் உயிரிழந்தோருக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். உயிரிழந்தோர் குடும்பங்களுக்கு பிரதமரின் தேசிய நிவாரண நிதியிலிருந்து கருணைத்தொகையையும் பிரதமர் அறிவித்துள்ளார். பிரதமர் அலுவலகம் வெளியிட்ட ட்விட்டர் செய்தியில் கூறியிருப்பதாவது; “மத்திய பிரதேசத்தின் பெட்டூலில் ஏற்பட்ட விபத்து காரணமான உயிரிழப்புக்கு வருந்தினேன். உயிரிழந்தோர் குடும்பங்களுக்கு இரங்கல்கள். காயமடைந்தோர் விரைவில் குணமடைய வேண்டுகிறேன். உயிரிழந்தோர் குடும்பத்தினருக்கு தலா ரூ.2 லட்சமும், காயமடைந்தோருக்கு தலா ரூ.50 ஆயிரமும், பிரதமரின் தேசிய நிவாரண நிதியிலிருந்து கருணைத்தொகையாக வழங்கப்படும் : பிரதமர்”
தெற்காசிய செயற்கைக் கோள் செலுத்தும் நிகழ்ச்சியில் தெற்காசிய நாடுகளின் தலைவர்களுடன் பாரதப் பிரதமர் காணொலிக் காட்சி மூலம் நிகழ்த்திய நிறைவுரை

மாண்புமிகு தலைவர்களே, உங்களது ஒவ்வொருவரின் சொற்களுக்கும் எனது நன்றியைத் தெரிவித்துக் கொள்கிறேன். செயற்கைக்கோள் செலுத்தும் இன்றைய நாளில் ஏற்பட்டுள்ள மன உணர்வு உங்களது சிந்தனைகள் மூலம் வெளிப்படுத்தப்படுகிறது. ஒத்த உணர்வுள்ள நாடுகள் மண்டல ஒத்துழைப்பு அமைந்தால், விண்வெளியும் நமக்கு எல்லை இல்லை என்பதை தெற்காசிய செயற்கைக்கோள் உணர்த்துகிறது. “அனைவரும் வளர்வோம், ஒன்றாக வளர்வோம்” (sabaka saath sabaka vikaas) என்ற நோக்கம் தெற்காசிய நாடுகளில் செயலுக்கும் ஒத்துழைப்புக்கும் வழிகாட்டி விளக்காகத் திகழும். அது, நமது பொருளாதார வளங்களை நம் நாடுகளின் மக்கள் பகிர்ந்துகொண்டு வாழ்வதற்கு அதுதான் சரியான வழியாக அமையும். இதில், தேர்ந்தெடுப்பதிலும், கொள்கையிலும் உண்மையான நம்பிக்கை கொண்டிருக்கும் இந்தியாவைக் கடப்பாடும், வலிமையும் உடைய கூட்டாளியாக நீங்கள் காண இயலும். தெற்காசிய செயற்கைக்கோளைச் செலுத்துவதற்கான நிகழ்வை இன்று கொண்டாடுவதில் நீங்கள் எல்லோரும் என்னுடன் இணைவதற்காக நான் மீண்டும் நன்றியைத் தெரிவித்துக் கொள்கிறேன். இந்தத் தொலைநோக்கு நிறைவேறுவதில் நீங்கள் எல்லோரும் அளித்துவரும் வலிமையான தொடர்ச்சியான ஆதரவை வழங்குவதற்கும் நன்றி. நிறைவாக, இந்த மண்டலத்தின் வளர்ச்சிக்கும் வளத்திற்கும் நாம் எல்லோரும் பொதுவான ஒன்று திரண்டு மேற்கொள்ளும் முயற்சிகள் வெற்றி பெற்று, மேலும் மேலும் இது போன்ற கொண்டாட்டங்களைக் காண வேண்டும் என்று விரும்புகிறேன். நன்றி, மிகுந்த நன்றி.
இந்தியா ஆப்பிரிக்கா உச்சி மாநாட்டின்போது ஆப்பிரிக்க தலைவர்களுடன் பிரதமர் மோடி இருதரப்பு சந்திப்பு

புது தில்லியில் நடைபெறும் இந்தியா ஆப்பிரிக்கா உச்சி மாநாட்டின்போது ஆப்பிரிக்க தலைவர்களுடன் பிரதமர் திரு. நரேந்திர மோடி இருதரப்பு பேச்சுவார்த்தையில் ஈடுபட்டார். ஜிம்பாப்வே நாட்டின் அதிபரும் ஆப்ரிக்க கூட்டமைப்பின் தலைவருமான திரு. ராபர்ட் முகாபேவை சந்தித்து பேசினார். ஐ.நா. சீர்திருத்தம், தீவிரவாதத்தின் அச்சுறுத்தல் உட்பட இரு தரப்பிற்கும் பொதுவான பல தலைப்புகள் பற்றி இருவரும் பேசினர். இந்தியா மற்றும் ஜிம்பாப்வே இடையே உள்ள இருதரப்பு உறவு பற்றி பிரதமர் எடுத்து கூறினார். அதிபர் முகாபே இந்தியா ஆப்பிரிக்கா உச்சி மாநாட்டின் இணைத்தலைவர் ஆவார். இரு தலைவர்களும் உச்சி மாநாட்டின் ஏற்பாடுகள் குறித்தும் விவாதித்தனர். கானா நாட்டின் அதிபர் திரு. ஜான் திரமணி மகாமாவை பிரதமர் மோடி சந்தித்தார். இரு நாடுகளுக்கு இடையே உள்ள நட்புறவு, வளர்ந்து வரும் இருதரப்பு வர்த்தகம் ஆகியவை இவர்களின் விவாதத்தில் இடம்பிடித்தன. வேளாண்மை, தகவல் தொழில்நுட்பம், திறன் மேம்பாடு, இணைய பாதுகாப்பு, கடல்சார் துறை பாதிகாப்பு ஆகிய துறைகளில் இருநாடுகளின் ஒத்துழைப்பை எவ்வாறு அதிகரிக்கலாம் என்ற தங்களது கருத்துக்களை பரிமாறினர். சுவாசிலாந்து மன்னரான மூன்றாவது எச்.இ. மிஸ்வதியை பிரதமர் சந்தித்தார். உட்கட்டமைப்பு, புதுபிக்கத்தக்க எரிசக்தி, திறன் மேம்பாடு உள்ளிட்ட தனது நாட்டின் வளர்ச்சி குறித்த தனது கண்ணோட்டத்தை மன்னர் எடுத்துரைத்தார். மன்னரின் எண்ணங்களை பாராட்டிய பிரதமர் அந்நாட்டின் வளர்ச்சிக்கு இயன்றவரையிலான உதவியை இந்தியா அளிக்கும் என்று உறுதி அளித்தார். பெனின் அதிபர் டாக்டர். போனி யாயியை பிரதமர் திரு மோடி சந்தித்தார். இருநாடுகளுக்கு இடையே வளர்ந்து வரும் பொருளாதார உறவு, வேளாண்மை, மின்சாரம், போக்குவரத்து உள்ளிட்ட துறைகளில் இருநாடுகளுக்கு இடையே உள்ள ஒத்துழைப்பு குறித்து இருவரும் பேச்சுவார்த்தை நடத்தினர். நைஜீரியா அதிபர் திரு. முகமது புஹாரியை பிரதமர் சந்தித்தார். இந்த சந்திப்பின்போது நடந்த விவாதத்தில் எண்ணெய் வளம் கண்டறிதல், பாதுகாப்பு துறையில் ஒத்துழைப்பு, ஐ.நா. சீர்திருத்தம் ஆகியவை இடம் பெற்றன கென்யா அதிபர் திரு. உஹுரு கென்யட்டாயும் பிரதமர் மோடியும் சந்தித்தபோது சுகாதாரத்துறை, உட்கட்டமைப்பு, வர்த்தகம் குறித்த தங்களது கருத்துகளை பரிமாறிக்கொண்டனர். இரு நாடுகளுக்கு இடையே உள்ள உறவு மற்றும் கென்யாவில் வாழும் இந்தியர்கள் பற்றியும் குறிப்பிட்டனர். தீவிரவாதம், ஐ.நா சீரமைப்பு குறித்தும் விவாதித்தனர். தென் ஆப்பிரிக்க அதிபர் ஜேக்கப் ஜுமாவை பிரதமர் சந்தித்தார். இரு நாடுகளுக்கு இடையே உள்ள வரலாறு சிறப்பு மிக்க உறவினை இரு நாட்டு தலைவர்களும் நினைவுகூர்ந்தனர். தீவிரவாதம், ஐ.நா. பாதுகாப்பு குழு சீரமைப்பு போன்ற பிரச்சினைகள் குறித்து இருவரும் பேசினர். உகாண்டா அதிபர் திரு. யோஹெறி முசிவேனியை பிரதமர் சந்தித்தார். இருநாடுகளின் வளங்கள் மற்றும் உறவினை மேம்படுத்துவது குறித்து விவாதித்தனர்.
ஆச்சாரியா கிருபாளினி பிறந்த நாளில் பிரதமர் அவரை நினைவு கூர்ந்தார்

இந்தியாவின் சுதந்திரப் போராட்டத்தில் ஆச்சாரியா கிருபளானி ஆற்றிய பங்களிப்பிற்காக பிரதமர் திரு நரேந்திர மோடி அவரை நினைவு கூர்ந்தார். ஆச்சாரியா கிருபாளினியின் பிறந்த நாளான இன்று, நமது தேசத்திற்கான அவரது சிறந்த தொலைநோக்குப் பார்வை, மற்றும் சுற்றுச்சூழல் பாதுகாப்பு, சமூக அதிகாரம் ஆகியவற்றில் அவர் ஆற்றிய பங்களிப்புகளுக்காக பிரதமர் அவரைப் புகழ்ந்துரைந்தார். சுட்டுரை வாயிலாக பிரதமர் வெளியிட்டுள்ள செய்தியில் கூறியுள்ளதாவது: “காந்தியடிகளின் தலைமையிலான இந்தியாவின் சுதந்திரப் போராட்டத்தில் முன்னணியில் இருந்தவர் ஆச்சாரியா கிருபாளினி. அவர் நமது தேசத்தின் மீது சிறந்த தொலைநோக்கு பார்வையைக் கொண்டிருந்தார். ஒரு நாடாளுமன்ற உறுப்பினராக, அதை நிறைவேற்றுவதற்காகப் பாடுபட்டார். சுற்றுச்சூழல் பாதுகாப்புக்கும், சமூக அதிகாரமளித்தலுக்கும் அவர் மகத்தான பங்களிப்பைச் செய்தார். அவரது பிறந்த நாளான இன்று அன்னாரை நினைவு கூர்கிறேன்”.
ஜார்கண்ட் மாநிலத்தில் பிரதமர் பல்வேறு வளர்ச்சி திட்டங்களை துவக்கி வைத்தார்

ஜார்கண்ட் மாநிலத்தின் சாஹிப்கன்ஜில் நடைபெற்ற நிகழ்ச்சியில் பிரதமர் திரு. நரேந்திர மோடி பல்வேறு வளர்ச்சி திட்டங்களை துவக்கி வைத்தார். கங்கை நதிக்கு மேலே 4-வழிப்பாதை பாலம் மற்றும் பல பல்முனை முனையம் அமைப்பதற்கான அடிக்கல்லை பிரதமர் நாட்டினார். வாரணாசியில் இருந்து ஹால்டியா வரையிலான தேசிய-கடல்வழி பாதை 1-ஐ அமைப்பதற்கு இந்த பல்முனை நிலையம் முக முக்கியமாகும். 311 கி.மீ அளவிலான கோவிந்தபூர்-ஜமத்தரா-தும்கா-சாஹிப்கன்ஜ் நெடுஞ்சாலையை துவக்கிவைத்த பிரதமர் சாஹிப்கன்ஜ் மாவட்ட மருத்துவமனை மற்றும் சாஹிப்கன்ஜ் மாவட்ட நீதிமன்ற வளாகத்தில் அமைக்கப்பட்டிருக்கும் சூரிய மின் சக்தியை நாட்டுக்கு அற்பணித்தார். பஹாடியா சிறப்பு இந்திய ரிசர்வ் படையில் சேரும் காவலர்களுக்கு நியமன சான்றிதழ்களை வழங்கிய பிரதமர் சுய உதவி குழுக்களின் பெண் தொழில் முனைவோர்களுக்கு ஸ்மார்ட் போன்களை வழங்கினார். இந்த நிகழ்ச்சியில் பேசிய பிரதமர் இந்த வளர்ச்சி திட்டங்கள் சந்தல் பர்கனா பகுதிக்கு நன்மையை உண்டாக்கும், மேலும் பழங்குடி சமூகங்களின் வளர்ச்சிக்கு பெரிதும் உதவும் என்று கூறினார். இந்தியாவில் உள்ள ஏழை மக்கள் கண்ணியமான வாழ்க்கையை வாழ ஆசைப்படுவதோடு தங்களின் திறமையை நிரூபிக்க வாய்ப்பினையும் தேடுகின்றனர். அவர்களின் திறமையில் தனக்கு முழு நம்பிக்கை உள்ளது என்று பிரதமர் கூறினார். உண்மைக்கான காலம் இந்தியாவில் துவங்கிவிட்டது என்று கூறிய பிரதமர் ஏழை மக்கள் தங்களுக்கு உரியவற்றை பெறுவதற்காக தான் எடுக்கும் முயற்சிகளுக்கு பொதுமக்கள் ஆசி தேவை என்று கேட்டுக்கொண்டார்.
பிரான்ஸ் வெளியுறவு துறை அமைச்சருடன் பிரதமர் மோடி சந்திப்பு

பிரான்சுடனான உறவுக்கு இந்தியா அளித்து வரும் முக்கியத்துவத்தை பிரதமர் மோடி வலியுறுத்தினார். கடந்த மாதம் பிரதமரின் பிரான்ஸ் நாட்டு விஜயம், இரு தரப்பு உறவை மேலும் வலுப்படுத்தி புதிய உந்துசக்தியை அளித்துள்ளதாக பிரதமர் குறிப்பிட்டார். வரக்கூடிய COP 21 மாநாட்டில் ஒரு சாதகமான முடிவு எட்டப்படும் என்று நம்பிக்கை தெரிவித்த பிரதமர், அம்மாநாடு UNFCC வரையறைகளுக்கு உட்பட்டு, சமத்துவமான, ஸ்திரத்தன்மை உள்ள, பரந்துபட்ட பொறுப்புகளை உள்ளடக்கிய பொதுவான முடிவு எட்டப்படும் என்றும் தெரிவித்தார். அம்மாநாடு வளர்ந்து வரும் நாடுகளுக்கும், சிறு தீவு நாடுகளுக்கும், தட்பவெட்ப மாற்றங்கள் குறித்து நடவடிக்கை எடுப்பதற்கு, தொழில்நுட்ப, நிதி சார்ந்த உதவிகளை செய்வதற்கு ஏதுவாக இருக்க வேண்டும் என்றும் தெரிவித்தார். பிரெஞ்சு அதிபரோடும் இதர தலைவர்களோடும் சேர்ந்து, சர்வதேச சூரிய ஒளி கூட்டமைப்பை COP 21 மாநாட்டில் அமைக்க பிரதமர் நம்பிக்கை தெரிவித்தார். இந்தியா எடுத்து வரும் முன்னேற்பாடுகளை பாராட்டிய பிரெஞ்சு வெளியுறவுத் துறை அமைச்சர் COP 21 மாநாட்டின் வெற்றியில் இந்தியா முக்கிய பங்கை வகிக்கும் என்று கூறினார்.
கர்நாடகாவின் தும்கூருவில் நடைபெற்ற இளைஞர்கள் மாநாட்டில் காணொலிக் காட்சி மூலம் பிரதமர் உரையாற்றினார்

கர்நாடகாவின் தும்கூருவில் நடைபெற்ற மாநில அளவிலான இளைஞர்கள் மாநாட்டில், காணொலிக் காட்சி மூலம் “இளைஞர் சக்தி: புதிய இந்தியாவுக்கான ஓர் இலக்கு“ என்ற கருத்துரு அடிப்படையில், பிரதமர் திரு.நரேந்திர மோடி இன்று உரையாற்றினார். தும்கூருவில் உள்ள ராமகிருஷ்ண விவேகானந்தா ஆசிரமத்தின் வெள்ளிவிழா கொண்டாட்டத்தையொட்டியும், சிகாகோவில் சுவாமி விவேகானந்தர் உரையாற்றியதன் 125-வது ஆண்டை கொண்டாடும் வகையிலும், சகோதரி நிவேதிதா-வின் 150-வது பிறந்த ஆண்டை கொண்டாடவும் துமாகூருவில் இந்த மாநாட்டுக்கு ஏற்பாடு செய்யப்பட்டிருந்தது. அப்போது பேசிய பிரதமர், இளைஞர்களின் எதிர்பார்ப்புகள் மற்றும் விருப்பங்களை எவ்வளவு முடியுமோ அந்த அளவுக்கு சிறப்பான முறையில் புரிந்துகொண்டு, அதற்கேற்ப பணியாற்ற முயற்சி மேற்கொண்டு வருவதாக தெரிவித்தார். இன்றைய நினைவு நிகழ்ச்சி, சுவாமி விவேகானந்தரை மையமாகக் கொண்டே நடத்தப்படுவதாக அவர் தெரிவித்தார். சுதந்திரப் போராட்டத்தின் போது, பல்வேறு மட்டத்திலும் சுதந்திரத்தைப் பெற வேண்டும் என்ற ஒருங்கிணைந்த தீர்மானம் இருந்ததாக பிரதமர் கூறினார். இது சமூக சீர்திருத்த முயற்சிகளிலும் இருப்பதாக அவர் குறிப்பிட்டார். கடந்த 4 ஆண்டுகளாகவே மத்திய அரசு, வடகிழக்குப் பகுதியில் உணர்வுப்பூர்வமான ஒருங்கிணைப்பை ஏற்படுத்த வேண்டும் என்று தீர்மானம் கொண்டிருந்ததாகவும், இதில் வெற்றிபெற்றிருப்பதாகவும் பிரதமர் தெரிவித்தார். தீவிரவாதத்தை ஒருங்கிணைப்பின் மூலம் மட்டுமே எதிர்கொள்ள முடியும் என்று அவர் தெரிவித்தார். இதனை நிறைவேற்றுவதற்காக இளைஞர்கள் ஒவ்வொருவரும் தீர்மானம் மேற்கொண்டு, தங்களது வாழ்க்கையை அர்ப்பணிக்க வேண்டும் என்று பிரதமர் வலியுறுத்தினார். நாட்டை கட்டமைப்பதற்காக இளைஞர்கள், தங்களது சக்தியை அளிக்க வேண்டும் என்று அவர் கேட்டுக் கொண்டார். இந்த சூழலில், முத்ரா திட்டம், சுய வேலைவாய்ப்பு மற்றும் திறன் மேம்பாடு குறித்தும் பிரதமர் பேசினார். இன்றைய இளைஞர்கள், நிகழ்காலமும், எதிர்காலமும் சிறப்பாக அமைவதற்காக கடந்த காலங்களில் இருந்து கற்றுக் கொள்ள விரும்புவதாகவும் பிரதமர் திரு.நரேந்திர மோடி தெரிவித்தார்.